《山中依韵答刘书记见赠》
唐代·李山甫

幽居少人事，三径草不开。隐几虚室静，闲云入坐来。

至道非内外，讵言才不才。宝月当秋空，高洁无纤埃。

心灭百虑减，诗成万象回。亦有吾庐在，寂寞旧山隈。

从容未归去，满地生青苔。谢公寄我诗，清奇不可陪。

白雪飞不尽，碧云欲成堆。惊风出地户，虩虩似震雷。

吟哦山岳动，令人心胆摧。思君览章句，还复如望梅。

慷慨追古意，旷望登高台。何当陶渊明，远师劝倾杯。

流年将老来，华发自相催。野寺连屏障，左右相裴回。

作者简介：李山甫，唐朝。咸通中累举不第，依魏博幕府为从事。尝逮事乐彦祯、罗弘信父子，文笔雄健，名著一方。诗一卷。